text: En l'avant bataille estoit chiez
   Cléomadès, cui moult tardoit
   Que l'estours assamblés n'estoit.
   La seconde après lui sivant
   Menerent doi frere vaillant.
   Li uns avoit non Fercatas,
   PageV01P021
   Et li autres Helyadas.
   Bel et preu et loial estoient.
   De guerre ambedui moult savoient.
   Li uns portoit armes vermeilles
   À II blanches passans oueilles ;
   Li autres teles les portoit,
   Mais que labiaus bleus i avoit
   Qui moult très bien i avenoient.
   Li dui frere moult s'entramoient,
   Dont ne faisoient pas folage;
   Et cil qui tienent cel usage
   Font que sage et com avisé.
   Souvent en ont esté blasmé
   Frere, quant il se descordoient,
   Et encore demain feroient.
   Bien en doivent estre mains fort
   Frere, quant ne sont d'un acort.
   En l'arrière bataille fu
   Marcadigas, qui tant valu
   Que nus hom povoit plus valoir.
  